Viver en dus munds: Militar e circus 
Filip Vincenz è il chauredactur da la gasetta da circus e varieté svizra 

Da Claudia Cadruvi/ANR 

Sco uffant leva Filip Vincenz daventar clown. En dus onns vegn el ad esser instructur da militar a Thun. Tuttina resta Vincenz insaco fidaivel a ses siemi da pli baud. Bunamain duas giadas l’emna visita el ina preschentaziun da circus. El è chauredactur da la revista «Manege». Perquai vul el savair tge che marscha en ils circus da la Svizra. La «Manege» cumpara sis giadas l’onn e la redacziun fa Vincenz sper ses studi. El studegia scienza militara a la ETH a Turitg. Il studi dura trais onns. Da preschent absolva el il segund onn cun blera pratica. Quai vul dir ch’el ha da far curs militars in pau dapertut en noss pajais. 

«Insatge endretg» 
Sez na sa regorda el betg pli. Ma ses geniturs raquintan ch’el haja da bolleret gì in grond elefant blau. Ses termagl preferì. Anc oz ha el gugent quest animalet. Gia baud ha Vincenz vulì daventar clown. L’emprim duai el emprender insatge endretg, han ils geniturs giavischà. 
En il gimnasi ha Vincenz scrit duas lavurs. Ina sur da la musica da circus. L’autra sur dal tractament dals animals da circus e lur sanadad. Il gimnasiast ha observà elefants, chavals ed animals da rapina en plirs circus. Sa chapescha eran tscherts circus plitost reservads e n’avevan betg uschè gugent, sch’insatgi vegniva a fufragnar. 
Il resultat da las retschertgas era: Elefants e chavals pon ins tegnair pli u main senza problems en il circus. Da tegnair a moda optimala ils animals da rapina custa dentant bler temp e lavur. 

Nunspetgadamain schef 
Entras quests contacts ha Vincenz emprendì d’enconuscher la «Manege». Ella pareva ad el da lez temp betg gist attractiva. El è s’interessà, sch’el savess forsa scriver artitgels per la revista. Curt sisur ha Vincenz survegnì in telefon dal president dal Club d’amis da circus, varieté ed artists. Lez ha dumandà: «Lessas betg gist surpigliar la redacziun da la gasetta da noss club?» Vincenz ha ponderà e pensà «Sche bun, sche fatsch jau quai.» 
Quai è succedì il 1997. Dapi ch’el ha enta maun la «Manege» è la gasetta dals amis da circus sa midada fitg. I dat variaziun. Mintg’onn fa in auter artist in maletg per il frontispizi: Rolf Knie, Dimitri, Gaston. Vincenz ha regiuvnà il layout e mess ensemen in nov stab dad umens e dunnas che scrivan per la revista. Uschiglio fa el sco schef tut sez: Ils plans da lavur, tschertgar fotografias, rediger texts, l’editorial e dus enfin trais artitgels per mintga numer. 

Il dilemma da schurnalists 
Duas giadas ad onn contact cun mintga interpresa da circus e varieté. Quai è la devisa dal chauredactur da la «Manege» E quantas interpresas èn quai? I dettia glistas da radund trenta circus e varietés. Vitiers vegnan numerusas pitschnas gruppas d’artists che van dad in lieu a l’auter. 
Fin che Vincenz e ses collavuraturs han visità tuttas interpresas dovra quai bler temp. Il chauredactur fa sia lavur senza la minima paja. Gnanca spesas survegnia el. El paja per part las entrada per las producziuns da circus ch’el scriva criticas surlonder, raquinta Vincenz. Uschia possia el restar independents. I saja numnadamain fitg grev da salvar l’independenza en quest metier. Suenter las producziuns sesan ins savens ensemen cun ils artists. Ins vegnia magari prendì si sco en ina famiglia. Tuttina stoppian ins suenter, sch’ins scrivia la critica, restar vardaivels e corrects e numnar las chaussas ch’eran betg bunas. En quest reguard saja la glieud da circus fitg sensibla. 

Cultura da divertiment 
Vincenz è uss in expert da circus. Less el anc adina far il clown? Na, quai hajan gia ses geniturs prendì or da chau ad el. El haja pudì guardar davos las culissas. Perquai na sa laschia el betg pli tschorventar da la traglischur. Daco lavura el lura cun tant idealissem per il circus? «Oz fascineschi mai da vesair co ina interpresa sa metta mintg’onn sin viadi cun in program cumplettamain nov», di Vincenz. I saja da smirvegliar che questa furma da viver e questa cultura haja survivì enfin oz. Admirabel saja era ch’il circus vegnia da tegnair la dira en quest temp cun tantas pussaivladads da sa divertir: «Ma insatge sco il circus, che porscha divertiment per l’entira famiglia, stoppian ins tuttina ir a tschertgar lunsch enturn.»